Vrou vas vir gruwelike moord op pasgebore babaParamedici het met die pasgebore kind na ŉ plaaslike hospitaal gejaag, maar sy is dood voordat hulle die hospitaal kon bereik het (Foto: Limpopo Department of Health, Facebook) Waarskuwing: Die inhoud van hierdie berig kan sensitiewe lesers ontstel. ŉ 30-jarige vrou is Maandag in hegtenis geneem nadat sy na bewering haar pasgebore baba om die lewe gebring het. Sy het glo in die geheim in ŉ toilet in ’n winkelsentrum in Malamulele, Limpopo, gekraam voordat sy haar baba grusaam vermoor het. Daar word ook beweer dat die ma haar swangerskap vir haar familie weggesteek het. Brig. Motlafela Mojapelo, woordvoerder van die polisie, sê die vrou en haar ma is omstreeks 08:00 na die Kunjani-kliniek in Malamulele. Hulle wou glo die verpleegpersoneel raadpleeg waarom die vrou se maag so groot word. Dit nadat sy ontken het dat sy swanger is. “Terwyl die vrou en haar ma by die kliniek gewag het om gehelp te word, het die vrou glo vir haar ma gesê dat sy gou na die toilet by die Masingita-winkelsentrum, wat langs die kliniek geleë is, gaan,” sê Mojapelo. “Die vrou het glo in die toilet in dié winkelsentrum gekraam. Sy het daarna die baba wreed aangerand.” Thilivhali Muavha, woordvoerder van die provinsiale departement van gesondheid, sê die vrou het die pasgebore baba, ŉ dogtertjie, se kop na bewering teen die muur van die toilet geslaan. Sy het daarna glo die baba se kakebeen met haar hande oopgerek. Skoonmakers het die baba se gehuil gehoor en hulle na die toilet gehaas en die vrou op heterdaad betrap. “ŉ Algemene werker by die winkelsentrum, wat die voorval aanskou het, het die nooddienste ontbied. Paramedici het met die pasgebore kind na ŉ plaaslike hospitaal gejaag, maar sy is dood voordat hulle die hospitaal kon bereik het,” sê Muavha. Die vrou is ook na afloop van die voorval na die hospitaal geneem. Sy is later uit die hospitaal ontslaan en toe dadelik in hegtenis geneem. Sy sal na verwagting Woensdag in die Malamulele-landdroshof verskyn op aanklag van moord. Mojapelo sê die motief vir die moord is in hierdie stadium nie bekend nie. Dr. Phophi Ramathuba, LUR vir gesondheid in Limpopo, en lt.genl. Thembi Hadebe, provinsiale polisiekommissaris in Limpopo, het die voorval ten sterkste veroordeel. Ramathuba het die voorval as “hartverskeurend” beskryf. “Die departement van gesondheid se sielkundiges sal saam met die polisie werk om te probeer vasstel waarom die vrou haar baba so gruwelik vermoor het. Ons kan nie geestesongesteldhede uitsluit nie,” sê Ramathuba. “Vir ŉ vrou om haar swangerskap weg te steek en daarna die kind dood te maak, kan nie normale gedrag wees nie. Daarom sal praktisyns deur ons geestesgesondheidsorg die polisie ondersteun in die hantering van die saak.” Ramathuba het voorts ŉ beroep op alle mans gedoen om hul vroue gedurende hul swangerskap by te staan. Sy het ook die publiek daaraan herinner dat daar beskikbare opsies is indien ŉ vrou swanger raak, maar nie die kind wil behou nie.